Poika teki tietämättään tuhansien eurojen laskun vain kahden viikon aikana. Tällä hetkellä näyttää siltä, että lasku on jäämässä äidin maksettavaksi.

Tokaluokkalainen poika teki yli 6000 euron laskun " ilmaisessa " kännykkäpelissä.

Lasku syntyi vaarin luottokorttitiedoilla, jotka unohtuivat puhelimeen lapsenlapsen nimipäivälahjan myötä.

Jos lasku jää yksinhuoltajaäiti Janinan maksettavaksi, tiedossa on muun muassa asunnosta luopuminen.

Katso videolta, kuinka voit estää ostojen tekemisen pelisovelluksissa Iphone- ja Android-laitteilla.

Kännykkäpelit ovat osa monen nuoren ja lapsen arkea. Koulussa pelaamattomat lapset voivat jopa jäädä kaveriporukan ulkopuolisiksi. Yleensä pelit ovat harmittomia, ja jopa hauskoja, mutta joskus ne voivat aiheuttaa ikäviä yllätyksiä.

Näin kävi kahden lapsen yksinhuoltajalle Janinalle.

Hänen 8-vuotias poikansa teki Clash Royale -kännykkäpelillä yli 6000 euron laskun parissa viikossa kännykkään unohtuneilla isovanhemman luottokorttitiedoilla. Clash Royalella on valtava määrä pelaajia ympäri maailmaa.

Tällä hetkellä näyttäisi siltä, että tuhansien eurojen lasku on jäämässä yksinhuoltajaäidin maksettavaksi.

- Meillä jää kuukaudessa yleensä 70 euroa ylimääräistä. En tiedä, miten voin koskaan tuollaista summaa maksaa, Janina toteaa ääni murtuen.

Kaikki alkoi nimipäivälahjasta

Tilanne eteni niin, että Janinan toisella luokalla oleva poika aloitti Clash Royale -kännykkäpelin pelaamisen alkuvuodesta. Valtaosa pojan luokkakavereistakin pelaa, joten Janina ei halunnut, että hänen poikansa jäisi ulkopuoliseksi.

Pojan isoisä halusi antaa pojalle pienen nimipäivälahjan, joten vaarin luottokortin tiedot ladattiin helmikuun lopulla lapsen puhelimeen, jonka jälkeen poika sai luvan tehdä pelissä kaksi pientä ostosta.

Toisen hinta oli 0,99 euroa ja toisen 2,99 euroa. Ostojen oli tarkoitus jäädä siihen.

Toisin kuitenkin kävi. Vaari sai luottokorttilaskun maaliskuun puolivälissä. Kahdessa viikossa maksettavaa oli kertynyt 6400 euroa ja joitain kymppejä päälle.

Luottokorttilaskusta käy ilmi, että peli oli kerryttänyt laskua sadoilla euroilla joka päivä. Yksittäiset ostokset ovat olleet vain parin euron luokkaa, mutta niitä on kymmeniä.

- Poika on jatkanut pelaamista normaalisti, eikä selkeästikään ole ymmärtänyt, että pelin ostokset maksavat ihan oikeasti, Janina toteaa.

Janinan tokaluokkalainen poika pelasi Clash Royal -peliä, joka on suosittu nuorten ja lasten keskuudessa. Pelin pelaaminen on periaatteessa ilmaista, mutta sen sisällä voi ostaa lisäsisältöä oikealla rahalla. EVE TEIVAINEN

Vanhempia vaaditaan olemaan yli-ihmisiä

Janina halusi kertoa tarinansa Iltalehdelle varoittaakseen muita vanhempia. Hän kuvailee, että vanhempien odotetaan nykyisin olevan jonkinlaisia yli-ihmisiä, joiden täytyy ymmärtää kaikesta kaikki ja ehtiä kontrolloimaan kaikkea.

- Meidän perheestä kukaan ei ole mikään kännykkäammattilainen, eikä kukaan aikuisista myöskään pelaa mitään. Sitä maailmaa on monesti vaikea ymmärtää tai tietää, mitä kaikkia asetuksia puhelimesta täytyy tarkistaa, ettei virheitä tapahdu.

Janina haluaisi myös, että peliyhtiöt ottaisivat vastuuta asiassa. Pelejä mainostetaan sovelluskaupassa ilmaisina, ”free to play”. Todellisuudessa pelissä eteneminen voi kuitenkin vaatia rahaa, jota lapset eivät ymmärrä.

- Asia pitäisi ilmaista paljon selkeämmin. Miten kukaan peliyhtiöissäkään haluaa käyttää tällaisia rahoja, jotka on riistetty meidän vähävaraiselta perheeltä, Janina kysyy.

Clash Royalen kehittäjä peliyhtiö Supercell on tehnyt oman sivunsa pelaavien lasten vanhemmille. Siellä on ohjeet muun muassa pelin sisäisten ostojen estämiseksi. Harva vanhempi kuitenkaan ehtii oikeasti kyseisenlaisiin oppaisiin perehtymään.

Yhden pelin ei pitäisi pystyä tuhoamaan elämää

Janina odottaa parhaillaan vastausta Googlelta, jonka Play-kaupan kautta ostot on tehty. Hän on keskustellut Googlen asiakaspalvelun kanssa jo puhelimitse, mutta ei oman kertomansa perusteella saanut sieltä ymmärrystä.

- Puhelimessa minulle sanottiin, että luottokorttia on käytetty tietoisesti. Jäi ikävä olo, kun en saanut sieltä mitään ymmärrystä, ihan kuin minä yrittäisin huijata heitä, äiti sanoo ääni jälleen murtuen.

Google on luvannut palata asiaan vielä myöhemmin. Jos asia ei etene sitä kautta, Janina on seuraavaksi yhteydessä pankkiinsa. Pankin jälkeen viimeinen vaihtoehto on kuluttajariitalautakunta. Jos sekään ei auta, perheen elämä muuttuu todenteolla.

- Jouduimme jo perumaan matkan, mihin olimme säästäneet. Jos lasku todella jää minulle maksettavaksi, joudumme luopumaan nykyisestä asunnostamme.

Vaikka äiti aikoo kääntää kaikki kivet ja kannot saadakseen oikeutta, hän varautuu pahimpaan.

- En uskalla vielä ajatella, että tämä voisi päättyä jotenkin hyvin. Yhden pelin ei pitäisi pystyä tuhoamaan perheen elämää.